CELEX: 52015PC0203
Language: sk
Date: 2015-05-13
Title: Návrh VYKONÁVACIE ROZHODNUTIE RADY, ktorým sa Dánsku povoľuje uplatňovať zníženú sadzbu zdaňovania elektriny priamo dodávanej plavidlám kotviacim v prístave v súlade s článkom 19 smernice 2003/96/ES

EURÓPSKA KOMISIA
            V Bruseli13. 5. 2015
            COM(2015) 203 final
            2015/0106(NLE)
            Návrh
            VYKONÁVACIE ROZHODNUTIE RADY,
            ktorým sa Dánsku povoľuje uplatňovať zníženú sadzbu zdaňovania elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Zdaňovanie energetických výrobkov a elektriny v Únii sa riadi smernicou Rady 2003/96/ES (ďalej len „smernica o zdaňovaní energie“ alebo „smernica“).
            
            
               Podľa článku 19 ods. 1 uvedenej smernice, okrem ustanovení uvedených najmä v jej článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
            
            
               Cieľom tohto návrhu je povoliť Dánsku uplatňovať zníženú sadzbu zdaňovania elektriny priamo dodávanej plavidlám kotviacim v prístave (ďalej len „elektrina z pobrežnej elektrickej siete“). Týmto oslobodením by sa malo ekonomicky stimulovať využívanie pobrežnej elektrickej siete, aby sa znížila úroveň znečistenia ovzdušia v prístavných mestách a zlepšila kvalita miestneho ovzdušia v záujme prínosu pre zdravie obyvateľov.
            
            
               Cieľom tohto opatrenia, ktoré Dánsko plánuje zaviesť, je takisto znížiť environmentálny vplyv námornej dopravy.
            
            
               Žiadosť a jej všeobecný kontext
            
            
               Listom z 2. júla 2014 dánske orgány informovali Komisiu o svojom zámere uplatňovať daňovú úľavu na elektrinu priamo dodávanú plavidlám kotviacim v prístave, okrem súkromných výletných plavidiel. Na žiadosť Komisie poskytlo Dánsko 13. novembra 2014 a 23. februára 2015 dodatočné informácie. Požadovaným opatrením Dánsko zamýšľa stimulovať využívanie elektriny z pobrežnej elektrickej siete pokladanej za alternatívu, ktorá menej znečisťuje životné prostredie v porovnaní s výrobou elektriny na palube plavidiel kotviacich v prístave.
            
            
               Dánske orgány majú v úmysle uplatňovať zníženú sadzbu dane z elektriny vo výške 50 DKK (pribl. 0,54 EUR) (
                  1
               ) za MWh na elektrinu z pobrežnej siete. Uvedená sadzba dane bude vyššia ako minimálna sadzba zdaňovania elektriny používanej na podnikateľské účely stanovená v smernici 2003/96/ES. Vnútroštátna sadzba zdaňovania, ktorá sa v súčasnosti uplatňuje na elektrinu z pobrežnej elektrickej siete, je 878 DKK (
                  2
               ) (pribl. 117,95 EUR ) za MWh, čo je vnútroštátna sadzba zdaňovania elektriny používanej na podnikateľské účely. 
            
            
               Na druhej strane, podľa článku 14 ods. 1 písm. c) smernice o zdaňovaní energie sú členské štáty povinné oslobodiť od dane energetické výrobky používané ako palivo na účely plavby v rámci vôd EÚ, okrem súkromných výletných plavieb. Uvedené oslobodenie sa vzťahuje aj na energetické výrobky používané na výrobu elektriny na palube lodí kotviacich v prístavoch. Podľa článku 15 ods. 1 písm. f) smernice o zdaňovaní energie môžu členské štáty od dane oslobodiť aj energetické výrobky používané loďami okrem súkromných výletných plavidiel na účely plavby v rámci vnútrozemských vodných ciest, čo sa vzťahuje aj na výrobu elektriny na palube. Toto ustanovenie však nie je relevantné pre žiadosť Dánska, keďže v súčasnosti nemá vnútrozemské vodné cesty.
            
            
               Vo väčšine prípadov tak systém zdaňovania založený na smernici o zdaňovaní energie neovplyvňuje náklady na výrobu elektriny na palube lode kotviacej v prístave, hoci takáto výroba môže mať negatívne účinky na zdravie a životné prostredie v dôsledku zhoršovania kvality ovzdušia a zvyšovania hladiny hluku v prístavoch.
            
            
               Dánsko zamýšľa uplatňovať zníženú sadzbu zdaňovania elektriny na všetky dodávky elektriny z pobrežnej elektrickej siete s napätím najmenej 380 V plavidlám využívaným v obchodnej námornej doprave s hrubou tonážou aspoň 400 ton. Dánske orgány tvrdia, že aj napriek týmto obmedzeniam v rozsahu pôsobnosti opatrenia sa na prevažnú väčšinu plavidiel využívaných v medzinárodnej doprave a väčších plavidiel využívaných vo vnútroštátnej doprave vzťahuje daňová úľava. Ide o plavidlá, ktoré sa pokladajú za pôvodcu najväčšej časti emisií spôsobených prevádzkou pomocných motorov na palube plavidiel kotviacich v prístavoch.
            
            
               Dánske orgány informovali Komisiu, že očakávajú, že daňová úľava bude mať za následok ročné daňové výdavky približne 15 miliónov DKK (2 milióny EUR). Tento predpoklad je založený na odhadovanej spotrebe elektriny výletných a nákladných lodí v dánskych prístavoch v roku 2008, ktorá predstavovala približne 33 000 MWh (z toho 17 000 pri výletných lodiach). Na základe výpočtov sa predpokladá, že táto spotreba sa medzitým nezmenila a že nie všetky plavidlá budú v budúcnosti využívať pobrežnú elektrickú sieť. Dánske orgány uvádzajú, že tento odhad by sa mal posudzovať s rezervou, pretože v Dánsku je to nový systém a neexistuje žiadny základ pre porovnanie s podobnými systémami. Prístavy v Dánsku v súčasnosti neposkytujú pobrežné zariadenia na dodávanie elektriny. Plavidlá si takisto budú môcť vybrať, či budú nakupovať elektrinu z pobrežnej elektrickej siete.
            
            
               Dánske orgány uznávajú, že opatrenie predstavuje štátnu pomoc v prospech majiteľov plavidiel využívaných na obchodnú námornú dopravu, ktorá sa môže kvalifikovať ako pomoc v rámci skupinovej výnimky podľa článok 44 nariadenia Komisie 651/2014/EÚ (
                  3
               ). 
            
            
               Dánsko požiadalo o udelenie povolenia na obdobie šiestich rokov, čo je najdlhšie možné obdobie uvedené v článku 19 ods. 2 smernice.
            
            
               Dánsko sa domnieva, že dané opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva (
                  4
               ) a s oznámením Komisie „Strategické ciele a odporúčania pre politiku EÚ v oblasti námornej dopravy do roku 2018“ (
                  5
               ). V tejto súvislosti by sa malo poznamenať, že členské štáty majú od júna 2011 bezpodmienečnú povinnosť dodržiavať normy kvality pre príslušné znečisťujúce látky, ako sú tuhé častice (
                  6
               ). Táto povinnosť núti členské štáty nájsť riešenia takých problémov, ako sú napríklad emisie lodí kotviacich v prístave, a je možné, že v prístavoch konfrontovaných s uvedenými problémami sa bude využívanie elektriny z pobrežnej elektrickej siete podporovať ako jeden z prvkov celkovej stratégie kvality ovzdušia. 
            
            
               Uvedenou daňovou úľavou chce Dánsko stimulovať prevádzkovateľov plavidiel, aby využívali elektrinu z pobrežnej elektrickej siete s cieľom znížiť vzduchom prenášané emisie a hluk z kotviacich plavidiel, ako aj emisie CO2. Uplatňovaním zníženej sadzby dane by sa posilnila konkurencieschopnosť elektriny z pobrežnej elektrickej siete vo vzťahu k spaľovaniu lodných palív na palube, ktoré je od dane úplne oslobodené. 
            
            
               Existujúce ustanovenia v oblasti návrhu
            
            
               Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny, a najmä jej článok 14 ods. 1 písm. c).
            
         
         
            
               Posúdenie opatrenia podľa článku 19 smernice 2003/96/ES
            
            
               Osobitné politické dôvody
            
            
               Prvý pododsek článku 19 ods. 1 uvedenej smernice znie takto: 
            
            
               „Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov“.
            
            
               Prostredníctvom uvedenej daňovej úľavy sa dánske orgány usilujú dosiahnuť cieľ spočívajúci v podpore takého spôsobu uspokojovania energetických potrieb lodí kotviacich v prístavoch, ktorý je menej škodlivý pre životné prostredie, a tým zlepšenia kvality miestneho ovzdušia. Ako Dánsko zdôraznilo, Komisia už v skutočnosti odporučila používanie elektriny z pobrežnej elektrickej siete ako alternatívu k výrobe elektriny na palube plavidiel v kotviskách, a uznala tak jej výhody z hľadiska ochrany životného prostredia (
                  7
               ). V súčasnosti by sa elektrina dodávaná plavidlám v kotviskách zdaňovala sadzbou vo výške 878 DKK (pribl. 117,95 EUR ) za MWh. Požadovaná výnimka by teda viedla k ďalšej stimulácii využívania tejto technológie rovnajúcej sa 874 DKK alebo pribl. 117,41 EUR za MWh a prispela by tak k stanovenému cieľu politiky. 
            
            
               Pokiaľ ide o povahu sledovaného cieľa politiky, Komisia by rada zdôraznila, že podpora elektriny z pobrežnej elektrickej siete je v skutočnosti spoločným politickým cieľom, ktorý by mala sledovať celá Únia. To sa jasne uvádza v oznámení Komisie o integrovanej námornej politike (
                  8
               ) a v sprievodnom pracovnom dokumente útvarov Komisie (
                  9
               ). Komisia vo svojom návrhu revízie smernice o zdaňovaní energie (
                  10
               ) navrhla, aby bola elektrina z pobrežnej elektrickej siete dodávaná lodiam kotviacim v prístavoch oslobodená od zdaňovania energie.
            
            
               Návrh Komisie však nebol prijatý Radou a Komisia ho v roku 2015 stiahla (
                  11
               ). V súčasnosti je možné zvýhodnené daňové zaobchádzanie zaviesť len na základe článku 19. Jeho cieľom je reagovať na osobitné okolnosti v jednotlivých členských štátoch, ktoré nie sú zohľadnené v samotnej smernici. Výnimku na základe článku 19 zameranú na dosiahnutie cieľa politiky spočívajúceho v podpore elektriny z pobrežnej elektrickej siete možno preto udeliť len ako prechodné opatrenie, kým tento cieľ Rada nezohľadní v rámci revízie smernice 2003/96/ES.
            
            
               Súlad s ostatnými politikami a cieľmi Únie
            
            
               Navrhované opatrenie sa týka najmä politiky EÚ v oblasti životného prostredia. Keďže toto opatrenie pomôže obmedziť spaľovanie lodných palív na palube plavidiel v prístavoch, v skutočnosti prispeje k cieľu zlepšenia kvality miestneho ovzdušia. Dané opatrenie pravdepodobne povedie aj k zníženiu emisií CO2, pretože štruktúra zdrojov na výrobu elektriny z pobrežnej siete je spojená s nižšími emisiami CO2 než v prípade elektriny vyrábanej na palube spaľovaním lodných palív, a to z dôvodu vyššej účinnosti systému a rozdielu v používaných vstupných palivách. V tejto súvislosti možno konštatovať, že priemerná štruktúra zdrojov na výrobu elektriny v oblasti relevantného trhu je spojená s podstatne nižšími emisiami CO2 než je priemer v EÚ. Hoci uhlíková náročnosť dodatočne dodávanej elektriny je zvyčajne vyššia ako uhlíková náročnosť priemernej štruktúry zdrojov na výrobu elektriny a je vo veľkej miere závislá od dennej doby dodatočného dopytu, zníženie emisií CO2 vyplývajúce z tohto opatrenia by malo zostať pomerne značné (
                  12
               ). 
            
            
               Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá (
                  13
               ), ktorá sa zaoberá otázkou inštalovania pobrežných zariadení na výrobu elektriny v prístavoch, kde je dopyt po takýchto zariadeniach a náklady nie sú neprimerané v porovnaní s prínosmi vrátane prínosov pre životné prostredie.
            
            
               V tomto bode treba pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je skutočnosť, že jej alternatíva, t. j. elektrická energia vyrábaná na palube plavidiel, keď sa nachádzajú v námorných prístavoch, je v súčasnosti úplne oslobodená od dane: od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel (pozri článok 14 ods. 1 písm. c) smernice 2003/96/ES). Hoci táto posledná výnimka sa dá len ťažko považovať za zlučiteľnú s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie majiteľa, často usadeného v tretej krajine, alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v teritoriálnych vodách členského štátu, v ktorom je daň splatná. Povinnosť robiť takéto vyhlásenia pre každý členský štát, ktorého teritoriálnych vôd sa to týka, by pre majiteľov plavidiel znamenalo obrovskú administratívnu záťaž. Za týchto okolností môže byť odôvodnené nepenalizovať menej znečisťujúcu alternatívu, ktorú predstavuje elektrina z pobrežnej elektrickej siete, a povoliť Dánsku, aby uplatňovalo zníženú sadzbu zdaňovania.
            
            
               Vnútorný trh a spravodlivá hospodárska súťaž
            
            
               Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre lode v kotviskách (t. j. výrobou elektriny na palube a elektrinou z pobrežnej elektrickej siete), ktorá vzniká v dôsledku oslobodenia lodných palív od dane.
            
            
               Pokiaľ ide o hospodársku súťaž medzi prevádzkovateľmi plavidiel, najprv treba spomenúť, že v súčasnosti elektrinu z pobrežnej elektrickej siete využíva komerčne veľmi málo plavidiel. K významnému narušeniu hospodárskej súťaže by preto mohlo dôjsť len medzi plavidlami využívajúcimi požadované opatrenie, ktoré prešli na elektrinu z pobrežnej siete, a ostatnými plavidlami, ktoré budú naďalej využívať výrobu elektriny na palube. Hoci presné odhady nákladov závisia v rozhodujúcej miere od vývoja cien ropy, a robia sa preto veľmi ťažko, z najnovších dostupných posúdení vyplýva, že z celkového hľadiska by vo väčšine prípadov ani úplné oslobodenie od dane neznížilo prevádzkové náklady na elektrinu z pobrežnej elektrickej siete pod úroveň nákladov na výrobu elektriny na palube (
                  14
               ), a v žiadnom prípade by preto pre prevádzkovateľov plavidiel využívajúcich elektrinu z pobrežnej elektrickej siete nepredstavovalo významnú konkurenčnú výhodu v porovnaní s prevádzkovateľmi využívajúcimi výrobu elektriny na palube. V danom prípade možno významné narušenie uvedeného druhu očakávať o to menej, že Dánsko mieni dodržať minimálnu úroveň zdanenia stanovenú v smernici 2003/96/ES pre elektrinu používanú na podnikateľské účely. Dánsko okrem toho zamýšľa obmedziť daňové zvýhodnenie na plavidlá s hrubou tonážou najmenej 400 ton a zároveň na dodávky elektriny z pobrežnej elektrickej siete s napätím najmenej 380 V. Preto bude opatrenie zamerané na plavidlá so značnou výrobou elektriny na palube a súčasne bude obmedzovať celkový počet príjemcov. Prahové hodnoty boli stanovené na pomerne nízkej úrovni. Dá sa naopak racionálne predpokladať, že plavidlá, ktoré môžu byť na základe prahových hodnôt z daňového zvýhodnenia vylúčené, budú skôr vnútroštátne plavidlá, než plavidlá pochádzajúce z ostatných krajín EÚ, a že prahové hodnoty preto v žiadnom prípade nepovedú k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z ostatných členských štátov EÚ.
            
            
               V súvislosti s hospodárskou súťažou medzi prístavmi dánske orgány uviedli, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebovávať elektrinu z pobrežnej siete so zníženou sadzbou dane, pokladajú za zanedbateľný. V situácii, keď (ako bolo predtým uvedené) sa napriek daňovej úľave využívanie elektriny z pobrežnej siete minimálne v krátkodobom horizonte nestane pravdepodobne hospodárnejšie ako výroba elektriny na palube, nie je ani pravdepodobné, že táto daňová úľava v prípade elektriny z pobrežnej elektrickej siete významne naruší hospodársku súťaž medzi prístavmi tým, že plavidlá navedie na zmenu trasy v závislosti od dostupnosti takejto možnosti.
            
            
               Časový rámec, pre ktorý sa navrhuje povoliť uplatňovanie zníženej sadzby dane, je podobný časovému rámcu uvedenému v návrhu Komisie, v ktorom sa v prípade elektriny z pobrežnej elektrickej siete počíta s oslobodením od dane na obdobie ôsmich rokov. Je nepravdepodobné, že sa vykonaná analýza uvedená v dvoch predchádzajúcich odsekoch zmení pred uplynutím platnosti tohto opatrenia.
            
            
               Obdobie uplatňovania opatrenia a vývoj rámca EÚ pre zdaňovanie energie
            
            
               Doba uplatňovania výnimky by mala byť v zásade dostatočne dlhá na to, aby prevádzkovateľov prístavov neodradila od uskutočnenia potrebných investícií. Malo by sa poznamenať, že rozsah uvedeného daňového opatrenia je obmedzený v porovnaní s návrhom revízie smernice o zdaňovaní energie predloženého Komisiou, v ktorom sa stanovuje povinné oslobodenie elektriny z pobrežnej elektrickej siete od dane počas obdobia ôsmich rokov od jeho nadobudnutia účinnosti. Výnimka by však napriek tomu nemala narúšať budúci vývoj existujúceho právneho rámca a mala by zohľadňovať možnosť, že Rada prijme právny akt založený na návrhu Komisie na zmenu smernice o zdaňovaní energie. Za týchto okolností sa zdá vhodné udeliť požadované povolenie na maximálne obdobie šiestich rokov povolené smernicou, avšak s výhradou nadobudnutia platnosti všeobecných ustanovení v tejto oblasti v okamihu pred predpokladaným uplynutím platnosti tohto povolenia. Toto obdobie poskytne právnu istotu prevádzkovateľom lodí a prístavov, ktorí musia plánovať svoje investície do pobrežných zariadení na dodávanie elektriny a vybavenia na palube.
            
            
               Pravidlá štátnej pomoci
            
            
               Na základe príslušného výmenného kurzu z 1. októbra 2014 uverejneného v Úradnom vestníku Európskej únie (
                  15
               ) znížená sadzba dane vo výške 4 DKK za MWh, ktorú zamýšľajú stanoviť dánske orgány, je vyššia ako minimálna úroveň zdaňovania elektriny používanej na podnikateľské účely podľa článku 10 smernice 2003/96/ES. Zdá sa, že toto opatrenie teda spadá pod článok 44 nariadenia Komisie 651/2014/EÚ, v ktorom sa stanovujú podmienky, na základe ktorých pomoc vo forme úľav na environmentálnych daniach podľa smernice 2003/96/ES môže byť oslobodená od povinnosti notifikovať štátnu pomoc. V tejto fáze však nie je možné určiť, či sú všetky podmienky stanovené v tomto nariadení splnené a či návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, a najmä, v prípade oslobodenej pomoci, s nariadením Komisie 651/2014/EÚ.
            
         
         
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU
            
            
               Konzultácie so zainteresovanými stranami
            
            
               Tento návrh vychádza zo žiadosti predloženej Dánskom a týka sa iba tohto členského štátu.
            
            
               Získavanie a využívanie expertízy
            
            
               Externá expertíza nebola potrebná.
            
            
               Posúdenie vplyvu
            
            
               Tento návrh sa týka povolenia pre konkrétny členský štát na jeho vlastnú žiadosť.
            
            
               3.PRÁVNE PRVKY NÁVRHU
            
            
               Zásada subsidiarity
            
            
               .
            
            
               Oblasť nepriameho zdaňovania, na ktorú sa vzťahuje článok 113 ZFEÚ, nepatrí sama osebe do výlučnej právomoci Európskej únie v zmysle článku 3 ZFEÚ. Podľa článku 19 smernice 2003/96/ES však bola Rade v sekundárnom právnom predpise udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu zastúpiť. Z uvedeného vyplýva, že zásada subsidiarity sa na toto vykonávacie rozhodnutie neuplatňuje. V každom prípade, keďže tento akt nie je návrh legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
            
            
               Zásada proporcionality
            
            
               Návrh je v súlade so zásadou proporcionality. Dňová úľava neprekračuje rámec toho, čo je potrebné na dosiahnutie predmetného cieľa (pozri uvedené posúdenie aspektov týkajúcich sa vnútorného trhu a spravodlivej hospodárskej súťaže).
            
            
               Výber nástrojov
            
            
               Navrhovaný(-é) nástroj(-e): vykonávacie rozhodnutie Rady.
            
            
               Článkom 19 smernice 2003/96 sa ustanovuje len tento druh opatrenia.
            
            
               4.VPLYV NA ROZPOČET
            
            
               Toto opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Európskej únie.
            
            
               2015/0106 (NLE)
            
            
               Návrh
            
         
         
            
               VYKONÁVACIE ROZHODNUTIE RADY,
            
            
               ktorým sa Dánsku povoľuje uplatňovať zníženú sadzbu zdaňovania elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (
                  16
               ), a najmä na jej článok 19,
            
            
               so zreteľom na návrh Európskej komisie,
            
            
               keďže:
            
            
               (1)Listom z 2. júla 2014 Dánsko požiadalo o povolenie uplatňovania zníženej sadzby zdaňovania elektriny na elektrinu priamo dodávanú plavidlám kotviacim v prístave („elektrina z pobrežnej elektrickej siete“) v súlade s článkom 19 ods. 1 smernice 2003/96/ES. Na žiadosť Komisie poskytlo Dánsko 13. novembra 2014 a 23. februára 2015 dodatočné informácie.
            
            
               (2)Cieľom daňovej úľavy, ktorú Dánsko zamýšľa uplatňovať, je podpora používania elektriny z pobrežnej elektrickej siete. Používanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je v porovnaní so spaľovaním lodných palív týchto plavidiel menej škodlivý pre životné prostredie.
            
            
               (3)Pokiaľ sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcich zo spaľovania lodných palív plavidiel v kotviskách, prispieva to k zlepšeniu kvality miestneho ovzdušia v prístavných mestách. Vzhľadom na osobitné podmienky štruktúry výroby elektriny v dotknutom regióne, t. j. na severskom trhu s elektrickou energiou zahŕňajúcom Dánsko, Fínsko, Švédsko a Nórsko, sa okrem toho očakáva, že využívaním elektriny z pobrežnej elektrickej siete namiesto elektriny vyrábanej spaľovaním lodných palív na palube sa znížia emisie CO2. Očakáva sa preto, že dané opatrenie prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (4)Dánsko výslovne požadovalo, aby sa daňová úľava neuplatňovala na elektrinu priamo dodávanú súkromným výletným plavidlám kotviacim v prístave.
            
            
               (5)Udelením povolenia Dánsku, aby na elektrinu z pobrežnej elektrickej siete uplatňovalo zníženú sadzbu zdaňovania, sa neprekročí rámec toho, čo je nevyhnutné na zvýšenie miery používania elektriny z pobrežnej elektrickej siete, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z rovnakého dôvodu a vzhľadom na to, že v súčasnosti v Dánsku nie sú dostupné technológie, dané opatrenie v období svojho uplatňovania pravdepodobne nepovedie k významnému narušeniu hospodárskej súťaže, a nebude teda mať nepriaznivý vplyv na riadne fungovanie vnútorného trhu.
            
            
               (6)V súlade s článkom 19 ods. 2 smernice 2003/96/ES každé povolenie udelené podľa uvedeného ustanovenia musí byť prísne časovo obmedzené. S cieľom zabezpečiť, aby lehota povolenia bola dostatočne dlhá na to, aby prevádzkovateľov prístavov neodradila od uskutočnenia potrebných investícií, je vhodné udeliť požadované povolenie na obdobie šiestich rokov, avšak s výhradou nadobudnutia platnosti všeobecných ustanovení v tejto oblasti, ktoré sa môžu prijať podľa článku 113 ZFEÚ, pred predpokladaným uplynutím platnosti tohto povolenia.
            
            
               (7)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE: 
            
            
               Článok 1
            
            
               Dánsku sa povoľuje uplatňovať zníženú sadzbu zdaňovania elektriny na elektrinu priamo dodávanú plavidlám kotviacim v prístavoch, okrem súkromných výletných plavidiel, za predpokladu, že sa dodržia minimálne úrovne zdaňovania v súlade s článkom 10 smernice 2003/96/ES.
            
            
               Článok 2
            
            
               Toto rozhodnutie sa uplatňuje od dvadsiateho dňa po jeho uverejnení v Úradnom vestníku Európskej Únie. 
            
            
               Prestane sa uplatňovať po uplynutí šiestich rokov.
            
         
         
            
               Pokiaľ by však Rada na základe článku 113 zmluvy ustanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie platí do dňa začatia uplatňovania uvedených všeobecných pravidiel.
            
            
               Článok 3
            
            
               Toto rozhodnutie je určené Dánskemu kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  ()Všetky výpočty sú založené na výmennom kurze k 1. októbru 2014, t. j. 7,4437 DKK za 1 EUR. Pozri Ú. v. EÚ C 344 z 2.10.2014.
               
               
                  
                     (2)
                  ()Úroveň zdaňovania elektriny je tá, ktorá sa uplatňovala v januári 2015 (pozri http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  ()Nariadenie Komisie (EÚ) č. 651/2014/EÚ o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78.).
               
               
                  
                     (4)
                  ()Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (5)
                  ()Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Strategické ciele a odporúčania pre politiku EÚ v oblasti námornej dopravy do roku 2018, KOM(2009) 0008 v konečnom znení z 21. januára 2009.
               
               
                  
                     (6)
                  ()Pozri smernicu Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008).
               
               
                  
                     (7)
                  ()Pozri poznámku pod čiarou č. 4.
               
               
                  
                     (8)
                  ()KOM(2007) 575 v konečnom znení z 10. októbra 2007.
               
               
                  
                     (9)
                  ()SEK (2007) 1283 v konečnom znení z 10. októbra 2007.
               
               
                  
                     (10)
                  ()KOM(2011) 169 v konečnom znení z 13. apríla 2011.
               
               
                  
                     (11)
                  ()Ú. v. EÚ C 80, 7.3.2015, s. 17 – 23.
               
               
                  
                     (12)
                  ()Kombinovaný podiel obnoviteľných zdrojov v štruktúre zdrojov na výrobu elektriny pre NordPool predstavoval v roku 2012 69,8 % (pozri „http://www.nordpoolspot.com/Global/Download%20Center/TSO/Nordic-production-split_2004-2012.pdf“). Jadrová aj vodná energia, na ktoré pripadá väčšina výroby energie z obnoviteľných zdrojov v rámci NordPool-u, sa však používajú hlavne pri základnom odbere, zatiaľ čo špičkový odber je v priemere uhlíkovo náročnejší. Je potrebné takisto uviesť, že pri výrobe pribl. 42 % elektriny v roku 2012 sa Dánsko spoliehalo na konvenčné tepelné elektrárne, no čoraz vo vyššej miere pochádza elektrina z veternej energie. 
               
               
                  
                     (13)
                  ()Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (14)
                  ()Pozri Generálne riaditeľstvo Európskej komisie pre životné prostredie, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, august 2005, 
                  
                     http://ec.europa.eu/environment/air/pdf/task2_shoreside.pdf
                  
                  . Analýza nákladov sa vykonala pre tri prístavy: Göteborg (Švédsko), Juneau a Long Beach (USA).
               
               
                  
                     (15)
                  ()Pozri poznámku pod čiarou č. 1.
               
               
                  
                     (16)
                  ()Ú. v. EÚ L 283, 31.10.2003, s. 51.